Galeusca

"Galeusca" edo "Galeuzca" Galiziako, Euskal Herriko eta Kataluniako hainbat alderdi politiko abertzalek eta erakunde kulturalek sinatutako itunen izena da, 1923tik gaur arte. Hiru nazio horien arteko elkarlana bultzatzea, arlo politikoan zein kulturalean, izan da beti Galeuscaren asmoa. Abiatu bezain laster, XX. mendeko lehenengo laurdenean, egitasmoa Miguel Primo de Riveraren diktadurak eten egin zuen. Ordutik, berpizkunde bat baino gehiago eduki dute, hala kultura arloan nola politikoan. Gaur egun, idazleek bultzatuta, egitasmoa osasuntsu dabil.

Kronologia 
 1923ko udan EAJ-Aberri alderdiko kide batzuk politikari kataluniar eta galiziar batzuekin batu ziren, Rafael Casanovaren omenez, Aliantza Hirukoitzaren agiria sinatuz. Irailean, Miguel Primo de Riveraren kolpeak proiektua geldiarazi zuen.

 1944an "Galeuzca" berria eratu zuten Mexikon, bai eta Buenos Airesen Galeuzca aldizkaria argitaratzen hasi ere (1945-1946).

 1984an hiru herrialdeetako idazle talde batek ekin zion urteroko jardunaldiak antolatzeari, biltzeko lekua urtez urte aldatuz.

 1997an eta 1998an Galeusca TV egon zen emititzen, TVG, ETB eta TVC-ren eskutik, Diasporako komunitateei begira.

 2003ko urri-azaroan XX. jardunaldiak "Mugak hautsiz" izenburupean antolatu zituzten Gernikan.

 2004an, Europako Legebiltzarrerako hauteskundeetara BNG, EAJ eta CiU batera aurkeztu ziren, "Galeusca" izeneko plataformarekin.

 2004ko urri-azaroan XXI. Galeusca literarioa Ourensen (Galiza) egin zuten, "Hiria eta Hitza" gaia hartuta.

 2005eko azaroan burutu dituzte XXII. literatura jardunaldiak Gironan (Katalunia). Honen ondoren, "XXII Galeusca. Tradizioa eta disidentzia" liburua argitaratu dute.

 2008an Galeusca Federazioa sortuko zuten Pobleteko monasterioan.

 2009an Irailaren 9tik 12ra arte Arantzazun katalan, euskara eta galizierazko idazleen arteko topaketa bat antolatu zuen

Erreferentziak

Ikus, gainera 
 Galeuzca aldizkaria
 Euskal Idazleen Elkartea (EIE)
 Asociación de Escritores en Lingua Galega (AELG)
 Associació d'Escriptors en Llengua Catalana (AELC)

Kanpo estekak 
 Galeusca euskal idazleen webgunean

Euskal literatura
Katalanezko literatura
Galizierazko literatura
Eusko abertzaletasuna
Kataluniar nazionalismoa
Galiziar nazionalismoa